Gene Bervoets

**Gene Bervoets**, ek wol skreaun as **Gène Bervoets** (útspr. foarnamme: [ʒɛ:n], "zjên"; folút: **Eugène Joanna Alfons Bervoets**; Antwerpen, 26 maart 1956), is in Belgysk toaniel-, tillefyzje- en filmakteur fan Flaamsk komôf. Hy is û.m. bekend fan 'e tillefyzjesearje *Windkracht&nbsp;10* en de film *SM-Rechter*. Fierders wied er ek presintator fan it kulinêre tillefyzjeprogramma *Gentse Waterzooi*, en song er foarhinne yn in punkband.

## Libben en karriêre
### Jonkheid en oplieding
Bervoets waard yn 1956 berne yn Antwerpen. Hy folge in oplieding oan 'e Studio Herman Teirlinck, dêr't er yn 1980 in diploma behelle.

### Karriêre
Yn 'e iere 1980-er jierren wie Bervoets oprjochter en sjonger fan 'e punkband De Plastik Bags. Fan 1986 oant 1990 wied er aktyf yn en foar Het Theater van de Derde Wereld in Europa, dêr't er Tone Brulin opfolge. Hy waard ek keazen foar it Eerste Theaterfestival yn 1987 yn Amsterdam en Antwerpen. Fierders wurke er mei oan hast alle harkspullen yn 'e rige *Heerlijke Hoorspelen* fan Het Geluidshuis. Yn 2012 wied er te sjen yn 'e musical *De Producers*.

Op 'e tillefyzje spile Bervoets yn searjes as *Xenon* (1984), *De Legende van de Bokkerijders* (1994), *Recht op Recht* (1999), *Spangen* (2001), *Het Geslacht De Pauw* (2004), *Ella* (2010-2011), *Code&nbsp;37* (2012), *Salamander* (2013) en *Tabula Rasa* (2017). Ek hied er gastrollen yn 'e plysjesearjes *Witse* (2006) en *Flikken Maastricht* (2013), en wied er te sjen yn *Hij Komt, Hij Komt... De Intrede van de Sint* (2015). Bervoets waard lykwols benammen bekend fan syn rol as Peter Segers, yn 'e Flaamske rige *Windkracht&nbsp;10* (1997-1998). Fierders hied er in fêste rol as Bob Dewindt yn 'e searje *Kinderen van Dewindt* (2005-2009).

Op it wite doek wie Bervoets foar it earst te sjen as soldaat yn 'e film *Een Vrouw tussen Hond en Wolf*, út 1979. Oare rollen hied er yn *Crazy Love* (1987), *Spoorloos* (1988), *De Vliegende Hollander* (1995), *De Wachtkamer* (1996), *Hombres Complicados* (1998), *No Trains No Planes* (1999), *De Zaak Alzheimer* (2003), *SEXtet* (2007), *Loft* (2008), *De Laatste Dagen van Emma Blank* (2009), *Wolf* (2010), *Borgman* (2013), *Wonderbroeders* (2014) en *Patser* (2018). Ien fan syn gruttere en bekendere rollen hie Bervoets yn 2009 yn 'e film *SM-Rechter*, as Koen Allegaerts.

Fierders spile Bervoets ek yn inkele koarte films, wêrûnder *Dead Passion* (2012) en *Home Suite Home* (2015). Yn 2015 hied er ek in lytse rol yn 'e Nederlânske histoaryske film *[[Michiel de Ruyter (film)|Michiel de Ruyter]]* (oer de seeheld Michiel de Ruyter), fan regisseur Roel Reiné. Yn 2018 wie Bervoets fannijs fan 'e partij doe't Reiné in twadde Nederlânske histoaryske spektakelfilm makke, yn 'e foarm fan *[[Redbad (film)|Redbad]]*, oer de achtste-iuwske Fryske kening Redbad.

Yn 2009 waard Bervoets nominearre foar it Gouden Keal yn 'e kategory bêste akteur. Yn 2015 wûn er yn dyselde kategory de Ensor, de wichtichste filmpriis fan Flaanderen. Njonken syn karriêre as akteur is Bervoets ek belutsen by it Belgyske radiostasjon Antwerpen FM. Fierders wied er in entûsjast dielnimmer oan it populêre muzykprogramma *Het Swingpaleis*.

### Priveelibben
Gene Bervoets hat fjouwer bern. Syn soan Kaena Bervoets spilet yn 'e Antwerpske rockband Paper James. Bervoets hat sûnt 2001 in relaasje mei aktrise Tine Laureyns. Hy is fierders ambassadeur foar de stifting Een Hart voor ALS, dy't him ynset foar pasjinten fan 'e spiersykte ALS.

## Keppelings om utens
*  Gene Bervoets op Twitter
*  Folsleine filmografy fan Gene Bervoets yn 'e ''Internet Movie Database'' (IMDb)